'એવી વાત નહીં હોય.' ભાવિકાએ પોતાનો તર્ક રજૂ કર્યો. 'છેલ્લે એ શું બોલ્યાં? કોણ સાથે છે ને કોણ સામે છે એની ચર્ચા નથી કરવી એવું બોલ્યા એનો અર્થ એ કે આપણા પાંચમાંથી કોઇકની ફરિયાદ પપ્પાને કરવાની હશે. મારી, તમારી, આદિત્યભાઇની કે ભાસ્કરની વિરૂદ્ધ કંઇક કહેવાનું હોત તો એ સીધો વિભાભાઇનો આશરો લે. પણ પપ્પાને ફરિયાદ કરવાની છે એટલે સો ટકા વિભાભાઇ સાથે વાંધો પડ્યો છે. વિભાભાઇએ સુભાષને તતડાવ્યો એટલે સુભાષે કંઇક આડુંઅવળું સમજાવીને આ ગાંડીને વિભાભાઇ વિરૂદ્ધ ચાવી ચડાવી હશે. નવ્વાણું ટકા તો મારી આ ધારણા સાચી હશે.'